Dit is die enigste Afrikaanse kompetisie van sy soort, en bied die geleentheid vir woord- en taalliefhebbers om hulle kennis van Afrikaans en spoed teen ander mededingers te toets. Hierdie jaar is daar ook vir die eerste keer terselfdertyd 'n blokraaitoernooi op RSG se webwerf beskikbaar gestel, vir mense wat nie in Bloemfontein kon wees vir die toernooi nie.
Die semi-finaliste saam met die XWord-span en ook prof. Angelique van Niekerk, hoof van die Dept. Afrikaans en Nederlands, Duits en Frans, aan die Vrystaatse Universiteit. Baie geluk aan Ilse van Hemert wat vir die tweede agtereenvolgende jaar loshande die titel ingepalm het. In die 2de plek was Willie Pretorius, met Efraim van der Walt derde.
Die RSG Blokraaitoernooi word met die hulp van die Dept. Afrikaans en Nederlands, Duits en Frans aan die UV, en deur RSG op die universiteit se kampus aangebied. Die projek word ondersteun deur die Dagbreek Trust. Tydens verskeie uitdunrondtes het deelnemers elk drie verskillende soorte blokkiesraaisels, wat deur XWord saamgestel is, moes invul. Punte was toegeken volgens 'n formule waar korrektheid en spoed gemeet word. Die Top Tien deelnemers het deurgedring na die semi-finaal, waarna 3 finaliste gekies was om in die Groot Eindstryd teen mekaar te staan te kom.